
Szkizofrénia az anyai immunaktiválódás révén? Crystallinoktól a krisztallizációig

Bevezetés: A prenatális infekció a szkizofrénia rizikófaktora. A maternális immunaktiváció (MIA) a szkizofréniára jellemző neuropathológiai elváltozások és viselkedési tünetek megjelenéséhez vezet állatmodellben, melynek molekuláris mechanizmusa még ismeretlen. Fő célunk a MIA indukált génexpressziós változások követése volt embrionális egér agyban.
Módszerek: A terhes állatokat 4 csoportba osztottuk (nanya=4-5/csoport): (1) FLU = influenza vírus inokuláció (6000pfu/állat, E9.5 nap); (2) poly(I:C) = szintetikus virális dsRNS analóg (20mg/tskg, E12.5 nap); (3) IL-6 = rekombináns egér IL-6 (5µg/állat, E12.5 nap); (4) CNT = fiziológiás sóoldat injekció (5µl/g, E12.5 nap). Az E12.5 napon a teljes embrionális agyakból RNS-t izoláltunk, majd DNS microarray-jel mértük az egy alomra jellemző génexpressziós profilt és real-time qPCR-ral az egyes embriók crystallin alfa-A, béta-A és béta-B mRNS mennyiségeit (nembrió=138).
Eredmények: Bár DNS microarray adataink szerint valamennyi MIA kezelés fokozza a crystallin géncsalád transzkripcióját, a qPCR-ral végzett validálás rámutatott, hogy a MIA kezelt embrióknál jelentős, a CNT csoportnál nagyobb mértékű egyéni génexpressziós variabilitást figyelhető meg (SDFLU=2.8; SDpoly(I:C)=2.3; SDIL-6=2.5; SDCNT=1.6). qPCR adataink szerint csak a 3 napos FLU infekció vezet szignifikáns crystallin overexpresszióhoz, az embrióknak 42%-át érintve. A crystallin kifejeződés nem mutatott összefüggést sem a placenta tömegével, sem az embrió méhen belüli elhelyezkedésével.
Következtetés: Az irodalomban először detektáltuk a crystallin expressziót az embrionális agyban. A crystallinok védő szerepe ismert az immunindukált sejt-stresszben, így elméletünk szerint, a MIA kiváltotta crystallin overexpresszió jótékony, adaptív válasza lehet az embrionális agynak. Irodalmi adatok híján azonban az sem zárható ki, hogy kedvezőtlenül befolyásolja az idegrendszer fejlődését. Kísérletünk felhívja a figyelmet arra, hogy a crystallin-válasz egy akut, de nem hiperakut reakció, valamint a széles körben alkalmazott MIA-kezelések közötti különbségekre. A MIA-kezelt embriók közötti jelentős egyéni génexpresszió variabilitás eddig ismeretlen moduláló faktorok szerepére utal az anyai immunaktiválódás és az embrionális idegfejlődés, így talán a szkizofrénia kölcsönhatásában.
Támogatók: NIH R01 MH067234 (KM).



